Dylan weer dinamiet by Britse Ope | Netwerk24
Deur Marizanne Kok 18 Julie 2019 17:19
Wanneer dit pap reën, moet jy skep. Dit is duidelik wat Dylan Frittelli besluit het om te doen terwyl die gholfgode hom tans met wonderlike spelpeil bederf.
Dylan Frittelli het die eerste oggendsessie van die Britse Ope net 'n enkele hou agter die vroeë voorloper afgesluit. Foto: Getty Images
Net vier dae nadat hy sy eerste titel in die Amerikaanse PGA-reeks in Illinois gewen het, het Frittelli die eerste oggendsessie van vanjaar se Britse Ope by Royal Portrush in Noord-Ierland Donderdag stewig in die wedloop afgesluit.
Die 29-jarige Suid-Afrikaner is klubhuis toe met 'n agterstand van net een hou – en dit net omdat hy midde-in 'n harde reënbui sy enigste brouhou van die dag by die 18de putjie aangeteken het.
Dié rondte van 68 (drie houe minder as baansyfer) waarvoor hy in die klubhuis geteken het, het ook vier voëltjies ingesluit en plaas hom 'n hou agter die vroeë voorloper, die Ier Shane Lowry (67).
Ook op 68 is onder andere Sergio Garcia, Alex Noren en Webb Simpson.
Frittelli was die laaste speler wat vir die Ope gekwalifiseer het, nadat hy Sondag die John Deere Classic-toernooi gewen het. Hy moes inderhaas 'n vlug oor die Atlantiese Oseaan haal en kon maklik oorweldig word deur dié onverwagse bonus. Van onsekerheid of senuwees was daar egter geen teken nie.
Bomskok . . . Rory McIlroy se kop hang nadat hy die eerste ronde van die Britse Ope in sy geboorteland, Noord-Ierland, met 'n vierdubbele brouhou begin het. Foto: Reuters
Senuwees was daar wel vir die tuisspelers – heeltemal verstaanbaar ook, met die Ope vir die eerste keer in 'n yslike 68 jaar in Noord-Ierland.
Darren Clarke, Graeme McDowell en Rory McIlroy het almal die afgelope week vertel dat hulle eens gedink het 'n Ope in Noord-Ierland is 'n onmoontlike droom. Die droom het Donderdag waar geword – maar vir McIlroy, wat as 16-jarige 'n baanrekord van 61 opgestel het by Portrush, het dit gou 'n nagmerrie geword.
Hy het 'n groter applous as enige ander speler op die eerste bof gekry, maar toe word die oomblik te groot vir hom. Die viermalige major-kampioen het die toernooi afgeskop met 'n vierdubbele brouhou, wat 'n gedempte stilte oor die skare laat neersak het.
* Branden Grace het die Ope met 'n ronde van 70 (-1) geopen. Die Suid-Kapenaar het die bal goed geslaan, maar sou kon doen met 'n warmer setyster in 'n rondte wat drie brouhoue ingesluit het.